《十一月二十二日朝辞》
宋代·沈遘

朝辞承明殿，莫下金马门。伏读明诏意，仰思圣主恩。

蠢彼獯鬻氏，礼数乃弟昆。帝初务息民，金缯代更屯。

嗣皇谨遵业，使传交塞垣。下臣非知古，有舌讵得论。

恭承丁宁命，敢不夙夜奔。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。